RAPPORT FRA KOMMISSIONEN

TIL EUROPA-PARLAMENTET OG RÅDET

om udøvelsen af de beføjelser til at vedtage delegerede retsakter, der er tillagt Kommissionen i henhold til Europa-Parlamentets og Rådets direktiv 2006/66/EF om batterier og akkumulatorer og udtjente batterier og akkumulatorer samt om ophævelse af direktiv 91/157/EØF

1.INDLEDNING

I direktiv 2006/66/EF om batterier og akkumulatorer og udtjente batterier og akkumulatorer (batteridirektivet) fastsættes der regler med det formål at minimere batteriers og akkumulatorers og udtjente batteriers og akkumulatorers negative påvirkning af miljøet og derigennem medvirke til at beskytte, bevare og forbedre miljøet. I direktivet fastlægges der også foranstaltninger til harmonisering af kravene vedrørende indhold af tungmetaller og mærkning af batterier og akkumulatorer for således at sikre et velfungerende indre marked. Direktivet er blevet ændret flere gange .

Ved direktivet tillægges Kommissionen beføjelser til at vedtage delegerede retsakter, jf. artikel 23a, med henblik på:

·fastsættelse af kriterier for vurderingen af tilsvarende omstændigheder for genvinding af udtjente batterier og akkumulatorer, som finder sted uden for EU, jf. artikel 15, stk. 3, med henblik på at supplere reglerne i artikel 15, stk. 2

·fastsættelse af nærmere regler for mærkning af kapaciteten for bærbare batterier og bilbatterier, jf. artikel 21, stk. 2

·indrømmelse af undtagelser fra mærkningskravene i artikel 21.

2.RETSGRUNDLAG:

Denne rapport forelægges i medfør af artikel 23a i det ændrede batteridirektiv. I henhold til denne artikel har Kommissionen beføjelse til at vedtage delegerede retsakter for en periode på fem år fra den 30. december 2013. Kommissionen skal udarbejde en rapport vedrørende delegationen af beføjelser senest ni måneder inden udløbet af femårsperioden. I henhold til artikel 23a, stk. 2, forlænges delegationen af beføjelser stiltiende for perioder af samme varighed, medmindre Europa-Parlamentet eller Rådet modsætter sig en sådan forlængelse senest tre måneder inden udløbet af hver periode.

3.UDØVELSE AF DE DELEGEREDE BEFØJELSER

3.1.Kriterier for vurderingen af tilsvarende omstændigheder for genvinding af udtjente batterier og akkumulatorer, som finder sted uden for EU, jf. artikel 15, stk. 3

I henhold til direktivets artikel 15, stk. 2, regnes udtjente batterier, der eksporteres til tredjelande, kun med ved konstateringen af, at de i direktivets bilag III fastsatte krav og genvindingseffektivitetssatser er opfyldt, hvis der er solide beviser for, at genvindingsprocessen fandt sted under omstændigheder, der svarer til kravene i direktivet. I medfør af direktivets artikel 15, stk. 3, tillægges Kommissionen beføjelse til at vedtage delegerede retsakter om fastsættelse af nærmere regler herom, navnlig hvad angår kriterier for vurdering af tilsvarende omstændigheder.

Det skal bemærkes, at der i artikel 10, stk. 3, i direktiv 2012/19/EU af 4. juli 2012 om affald af elektrisk og elektronisk udstyr (WEEE) fastsættes lignende regler for affald af elektrisk og elektronisk udstyr, der eksporteres til tredjelande. Eftersom de miljømæssige aspekter er sammenlignelige, forpligtelserne betragtes som tilsvarende, og der er tale om et større overlap i forbindelse med de operatører, der bærer ansvaret for de pågældende aktiviteter (affaldsindsamlingsvirksomheder, eksportører, genvindingsvirksomheder og offentlige myndigheder), mener Kommissionen, at reglerne om sådanne "tilsvarende omstændigheder" bør følge den samme tilgang på begge områder.

Der er endnu ikke fastsat kriterier for vurderingen af tilsvarende omstændigheder for behandlingen af WEEE eksporteret fra EU. Kommissionen har til hensigt at overveje kriterierne for tilsvarende omstændigheder for genvinding af batterier, når WEEE-kriterierne foreligger. Desuden gennemføres der i øjeblikket en evaluering af batteridirektivet, og relevante oplysninger, der indsamles i den forbindelse, vil også blive undersøgt.

3.2.Nærmere regler for mærkning af kapaciteten for bærbare sekundære (genopladelige) batterier og bilbatterier, jf. artikel 21, stk. 2

I henhold til direktivets artikel 21, stk. 2, tillægges Kommissionen beføjelse til at vedtage delegerede retsakter om fastsættelse af nærmere regler som supplement til kravet om, at medlemsstaterne sikrer, at kapaciteten for alle bærbare batterier og bilbatterier og -akkumulatorer er anført på dem på en synlig, letlæselig og uudslettelig måde, herunder harmoniserede metoder til fastsættelse af kapacitet og hensigtsmæssig brug.